CELEX: 32020R0966
Language: sl
Date: 2020-07-01 00:00:00
Title: Izvedbena uredba Komisije (EU) 2020/966 z dne 1. julija 2020 o zaključku pregleda v zvezi z „novim izvoznikom“ v okviru Izvedbene uredbe (EU) 2019/1379 o uvedbi dokončne protidampinške dajatve na uvoz koles s poreklom iz Ljudske republike Kitajske za enega kitajskega proizvajalca izvoznika, uvedbi dajatve na uvoz navedenega proizvajalca in prenehanju registracije tega uvoza

6.7.2020   
               
               
                  SL
               
               
                  Uradni list Evropske unije
               
               
                  L 213/1
               
            
         IZVEDBENA UREDBA KOMISIJE (EU) 2020/966
         z dne 1. julija 2020
         o zaključku pregleda v zvezi z „novim izvoznikom“ v okviru Izvedbene uredbe (EU) 2019/1379 o uvedbi dokončne protidampinške dajatve na uvoz koles s poreklom iz Ljudske republike Kitajske za enega kitajskega proizvajalca izvoznika, uvedbi dajatve na uvoz navedenega proizvajalca in prenehanju registracije tega uvoza
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1) (v nadaljnjem besedilu: osnovna uredba), ter zlasti členov 11(4) in 14(5) Uredbe,
         ob upoštevanju naslednjega:
         1.   VELJAVNI UKREPI
         
         
                     (1)
                  
                  
                     Svet je z Uredbo (EGS) št. 2474/93 (2) (v nadaljnjem besedilu: prvotna preiskava) uvedel 30,6-odstotno dokončno protidampinško dajatev na uvoz koles s poreklom iz Ljudske republike Kitajske (v nadaljnjem besedilu: LRK). Od takrat je bilo izvedenih več preiskav trgovinske zaščite, na podlagi katerih so bili spremenjeni prvotni ukrepi.
                  
               
                     (2)
                  
                  
                     Svet je z Uredbo (EU) št. 502/2013 (3) po vmesnem pregledu v skladu s členom 11(3) osnovne uredbe ukrepe spremenil. V navedeni preiskavi se za proizvajalce izvoznike iz LRK ni uporabilo vzorčenje, protidampinška dajatev na ravni države v višini 48,5 %, ki je temeljila na stopnji dampinga in je bila določena z Uredbo Sveta (ES) št. 1095/2005 (4), pa se je ohranila.
                  
               
                     (3)
                  
                  
                     Trenutno veljavni ukrepi so protidampinški ukrepi, uvedeni z Izvedbeno uredbo Komisije (EU) 2019/1379 (5).
                  
               2.   SEDANJA PREISKAVA
         
         
                     (4)
                  
                  
                     Komisija je 27. maja 2019 prejela zahtevek za začetek pregleda v zvezi z „novim izvoznikom“ v skladu s členom 11(4) osnovne uredbe. Zahtevek je vložila družba Universal Cycle Corporation (Guangzhou) Co. Ltd. (v nadaljnjem besedilu: vložnik), proizvajalec izvoznik koles v LRK, za katerega izvoz v Unijo velja dokončna protidampinška dajatev v višini 48,5 %. Vložnik je trdil, da v obdobju preiskave, na katerem so temeljili protidampinški ukrepi (od 1. januarja 2011 do 31. decembra 2011), ni izvažal koles v Unijo, da je začel izdelek, ki se pregleduje, izvažati v Unijo septembra 2018 in da ni povezan z nobenim od proizvajalcev izvoznikov koles, za katere veljajo veljavni ukrepi.
                  
               
                     (5)
                  
                  
                     Po mnenju Komisije so dokazi prima facie, ki jih je predložil vložnik, zadostovali za začetek pregleda v skladu s členom 11(4) osnovne uredbe. Potem ko so proizvajalci Unije dobili možnost za pripombe, je Komisija z Izvedbeno uredbo (EU) 2019/2149 (6) začela pregled Izvedbene uredbe (EU) 2019/1379 v zvezi z vložnikom.
                  
               
                     (6)
                  
                  
                     V skladu s členom 2 Izvedbene uredbe (EU) 2019/2149 je bila protidampinška dajatev za vložnika, uvedena z Izvedbeno uredbo (EU) 2019/1379, razveljavljena. Hkrati je Komisija v skladu s členoma 11(4) in 14(5) osnovne uredbe ter členom 3 Izvedbene uredbe (EU) 2019/2149 carinskim organom naložila, da registrirajo uvoz od vložnika.
                  
               
                     (7)
                  
                  
                     Vložnik je 9. januarja 2020 uradno umaknil zahtevek za pregled v zvezi z „novim izvoznikom“. Komisija je zato menila, da bi bilo treba preiskavo v zvezi s pregledom zaključiti.
                  
               3.   RAZKRITJE
         
         
                     (8)
                  
                  
                     Komisija je zainteresirane strani obvestila o načrtovanem zaključku preiskave v zvezi s pregledom, uvedbi dokončne protidampinške dajatve na uvoz družbe Universal Cycle Corporation (Guangzhou) Co. Ltd ter o retroaktivnem obračunu te dajatve na uvoz, za katerega velja registracija v skladu z Izvedbeno uredbo (EU) 2019/2149. Zainteresirane strani so imele možnost, da predložijo pripombe. Komisija ni prejela nobenih pripomb.
                  
               4.   RETROAKTIVNI OBRAČUN PROTIDAMPINŠKE DAJATVE
         
         
                     (9)
                  
                  
                     Glede na navedene ugotovitve je Komisija sklenila, da bi bilo treba zaključiti pregled v zvezi z uvozom koles, ki jih proizvaja vložnik in imajo poreklo iz LRK. Zato bi bilo treba prenehati z registracijo uvoza od vložnika ter na ta uvoz od datuma začetka tega pregleda retroaktivno obračunati dajatev, ki se na ravni države uporablja za vse druge družbe (48,5 %) in je bila uvedena z Izvedbeno uredbo (EU) 2019/1379.
                  
               
                     (10)
                  
                  
                     Ukrepi iz te uredbe so v skladu z mnenjem odbora, ustanovljenega s členom 15(1) osnovne uredbe –
                  
               SPREJELA NASLEDNJO UREDBO:
         
            Člen 1
            Pregled v zvezi z „novim izvoznikom“, ki se je začel z Izvedbeno uredbo (EU) 2019/2149, se zaključi.
         
         
            Člen 2
            
               1.   Na uvoz, opredeljen v členu 1 Izvedbene uredbe Komisije (EU) 2019/2149, se uvede protidampinška dajatev, ki se v skladu s členom 1(2) Izvedbene uredbe Komisije (EU) 2019/1379 uporablja za vse druge družbe (dodatna oznaka TARIC B999) v Ljudski republiki Kitajski.
            
            
               2.   Za uvoz koles, ki je bil registriran v skladu s členom 3 Izvedbene uredbe (EU) 2019/2149, se z učinkom od 17. decembra 2019 obračuna protidampinška dajatev iz odstavka 1.
            
         
         
            Člen 3
            
               1.   Carinskim organom se odredi, da prenehajo z registracijo uvoza, ki se izvaja v skladu s členom 3 Izvedbene uredbe (EU) 2019/2149.
            
            
               2.   Če ni določeno drugače, se uporabljajo veljavne določbe v zvezi s carinami.
            
         
         
            Člen 4
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 1. julija 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 176, 30.6.2016, str. 21.
         
            (2)  Uredba Sveta (EGS) št. 2474/93 z dne 8. septembra 1993 o uvedbi dokončne protidampinške dajatve na uvoz v Skupnost koles s poreklom iz Ljudske republike Kitajske in dokončnem pobiranju začasne protidampinške dajatve (UL L 228, 9.9.1993, str. 1).
         
            (3)  Uredba Sveta (EU) št. 502/2013 z dne 29. maja 2013 o spremembi Izvedbene uredbe (EU) št. 990/2011 o uvedbi dokončne protidampinške dajatve na uvoz koles s poreklom iz Ljudske republike Kitajske po vmesnem pregledu v skladu s členom 11(3) Uredbe (ES) št. 1225/2009 (UL L 153, 5.6.2013, str. 17).
         
            (4)  Uredba Sveta (ES) št. 1095/2005 z dne 12. julija 2005 o uvedbi dokončne protidampinške dajatve na uvoz koles s poreklom iz Vietnama in o spremembi Uredbe (ES) št. 1524/2000 o uvedbi dokončnih protidampinških dajatev pri uvozu koles po poreklu iz Ljudske republike Kitajske (UL L 183, 14.7.2005, str. 1).
         
            (5)  Izvedbena uredba Komisije (EU) 2019/1379 z dne 28. avgusta 2019 o uvedbi dokončne protidampinške dajatve na uvoz koles s poreklom iz Ljudske republike Kitajske, kakor je bila razširjena na uvoz koles, poslanih iz Indonezije, Malezije, Šrilanke, Tunizije, Kambodže, Pakistana in Filipinov, ne glede na to, ali so deklarirana kot izdelek s poreklom iz teh držav ali ne, po pregledu zaradi izteka ukrepa v skladu s členom 11(2) Uredbe (EU) 2016/1036 (UL L 225, 29.8.2019, str. 1).
         
            (6)  Izvedbena uredba Komisije (EU) 2019/2149 z dne 13. decembra 2019 o začetku pregleda v zvezi z novim izvoznikom v okviru Izvedbene uredbe (EU) 2019/1379 o uvedbi dokončne protidampinške dajatve na uvoz koles s poreklom iz Ljudske republike Kitajske za enega kitajskega proizvajalca izvoznika, odpravi dajatve na uvoz navedenega proizvajalca izvoznika in uvedbi registracije takšnega uvoza (UL L 325, 16.12.2019, str. 159).